- Pengespill ble en egotripp som styrte livet. Alt annet måtte vike.

Norsk Tipping har 20.000 kunder som taper urovekkende mye penger. 89.000 nordmenn er i faresonen for å utvikle spillavhengighet.

Remo Sjonfjell slet med spillavhengighet i mange år. Borgen, Ørn

11. feb. 2016 20:55 Sist oppdatert 11. februar 2016

Nordmenn spilte bort 10,5 milliarder kroner på pengespill i 2014. Ifølge Lotteritilsynet blir tapet større og større år for år.

— Når jeg ser tilbake, så ser jeg at det var altoverskyggende. Familie og venner ble forsaket i et dobbeltliv. Det var miksing og triksing for å skaffe penger. Alt handlet om spill, sier Remo Sjonfjell.

Han er spillavhengig, men nøyer seg nå med en lottokupong her og der. Lenge var hverdagen annerledes. Det som startet med flipper- og kronespill, endte på internett med poker og kasinospill.

— Det ble en egotripp som styrte livet, alt annet måtte vike. Det er ikke det at du vil være ond, men det er avhengigheten som herjer, sier Sjonfjell.

I mørke øyeblikk innså han problemene, men glemte dem fort i spillrusen. Spill overtok en større og større del av hverdagen.

Torsdag kveld deltok han i Debatten på NRK. Han håper åpenheten kan hjelpe andre til å søke hjelp.

Denne saken hvor Brede Hangeland

Les også går hardt ut mot Fotballforbundet har mange lest: - Tenker på pengene og ikke på moralen

Taper hundre tusener

Sjonfjell er langt fra alene. Torsdag vedtok styret i Norsk Tipping nye tapsgrenser for hvor mye hver enkelt kunde kan spille bort. Bakgrunnen er nye tall som viser at 20.000 taper mer enn hva selskapet på Hamar mener er fornuftig. Tapstallene er den mørke baksiden til milliardene Norsk Tipping bidrar med til norsk idrett, kultur og frivillighet.

En befolkningsundersøkelse fra 2013 viser at 22.000 nordmenn er så spillavhengige at de trenger behandling. Omtrent 89.000 er i faresonen.

Unge vokser opp og får et inntrykk av at spill er kos og hygge, blant annet gjennom Lotto i beste sendetid.

— Det varierer hvor mye risikospillerne taper. Flere taper flere hundre tusen i løpet av ett år. Noen har råd til det, men vi vet at de aller fleste taper mer enn de bør. Vi har et særskilt ansvar for å ha tiltak som beskytter de mest sårbare spillerne, sier administrerende direktør i Norsk Tipping, Torbjørn Almlid.

Oppdraget fra politikerne er å tilby pengespill som er attraktive nok til å ta opp konkurransen med utenlandske spillselskaper. Samtidig skal det statlige alternativet verne om de svakeste spillerne.

— Det er en konstant balanse som vi aldri blir ferdige med. Det blir gradvis mer og mer krevende i det markedet vi nå ser. Kundene har tilgang døgnet rundt og overalt, sier tippelederen.

Linda Vøllestad Westbye i Lotteritilsynet sier at tapet på raske nettspill som kasino og oddsen var på 2,5 milliarder kroner i 2015. Utenlandske spillselskaper sto for litt over halvparten. Norsk Tipping fikk tillatelse i 2014 til å tilby mange av disse spillene.

— De har en grense på hvor mye du kan tape. Vi mener det er spesielt viktig på de spillene, for vi ser det er mange som utvikler problemer, sier Westbye.

Les også:

Les også Oljefondet har plassert milliarder i utenlandske spillselskap

En vond runddans

I Blå Kors har de lang erfaring med å hjelpe. Rolf Brumoen, faglig ansvarlig ved organisasjonens poliklinikk i Oslo, forteller at noen av konsekvensene er tap av familie og jobb, ekstrem depresjon og tap av selvfølelse.

Mange ender opp med å gjøre et eller annet ulovlig, som å skrive for mye overtid eller låne litt fra kassen på jobb.

— For de mest alvorlige tilfellene er aspektet med å vinne penger litt borte. Det handler om å vinne tilbake det en har tapt og komme i null igjen, sier Brumoen.

Han mener Norsk Tipping har et ekstra stort ansvar på grunn av sin posisjon, og at de er med på å skape et spillbehov som kanskje ikke er der i utgangspunktet.

— Unge vokser opp og får et inntrykk av at spill er kos og hygge, blant annet gjennom Lotto i beste sendetid. Jeg tror vi kan si at Norsk Tipping legger grunnlaget som de ulovlige spillsidene høster fruktene av, sier han.

Brumoen peker på at de utenlandske selskapene kontakter kunder når de slutter å spille, med tilbud om bonuser og gratisspill.

— Vi opplever at våre pasienter har store problemer med kundebehandlingen deres.

KRONIKK:

Vil ha ny modell

Unibet er et av de utenlandske spillselskapene som ikke har lov til å operere fra Norge. Det er registrert på Malta, og halvparten av omsetningen til de 13,5 millioner kundene kommer fra de nordiske landene.

— Vi registrerer de spillerne som taper mye, det er en viktig og avgjørende faktor for oss. Vi ønsker å skape langsiktige og positive relasjoner med kundene, og da er det essensielt at kunden har en god spillopplevelse, sier Peter Alling, samfunnskontakt i Unibet.

Han mener enerettsmodellen og spillmonopol er begreper som er gått ut på dato.

— I det forrige århundret var det mulig å styre menneskers adferd på internett. Nå har vi fått en ny verdensordning der alle markeder er globale. Det går ikke å stoppe denne utviklingen, sier Alling.

Les også:

Les også Sentrale norske idrettsledere frykter konsekvensene av fotballens milliardavtale

Fikk hjelp

Selv om det var hos de utenlandske spillselskapene at Sjonfjell havnet i de store problemene, så ser han ikke på seg selv som et offer for en kynisk spillbransje, men for sin egen dårskap. Han er veldig glad for at han søkte hjelp. Responsen fra mennesker rundt ham var veldig god.

Han er skeptisk til en lisensordning for utenlandske spillselskaper i Norge.

— Jeg frykter at de da skal rekruttere norske spillere til et uregulert spill i utlandet, hvor det er helt andre bestemmelser. Jeg unner ingen å komme i den situasjonen jeg var i.

Hør siste episode av Aftenpodden Sport som denne uken handler om dopingspørsmål mot norsk dominans, svensk ski-tyveri i Kollen og Høgmos ferd mot giljotinen: